**1.§**

# **Par 21.05.2015. lēmuma “Par atļauju rīkot publisku pasākumu Ogres estrādē 13.06.2015.” atcelšanu**

(S.Bertmane, E.Lazdiņš, E.Helmanis, D.Širovs, I.Tamane, M.Siliņš)

Ar Ogres novada domes 21.05.2015. lēmumu “Par atļauju rīkot publisku pasākumu Ogres estrādē 13.06.2015.” (protokols Nr.7; 54.§), turpmāk – Lēmums,piekrists izsniegt atļauju publiska pasākuma “Baltic Summer Radio Dance” festivāla rīkošanai Ogres estrādē nakts laikā - laika periodā no 2015. gada 13. jūnija plkst.15.00 līdz 2015. gada 14. jūnija plkst.5.00. Lēmuma adresāts - SIA “Rozblum Activity group”.

Lēmums ir prettiesisks, jo ir pārkāptas Publisku izklaides un svētku pasākumu drošības likuma, turpmāk – Likums, 4.panta pirmās daļas, kas nosaka, ka *valsts un pašvaldību iestādes publiskus pasākumus nerīko, un pašvaldība neizsniedz atļauju šādu pasākumu rīkošanai piemiņas dienās, kas noteiktas 25. martā, 8. maijā, 14. jūnijā un 4. jūlijā,* prasības*.*

Administratīvā procesa likuma, turpmāk – APL, 86. panta otrās daļas 1. punkts nosaka, ka *adresātam labvēlīgu prettiesisku administratīvo aktu var atcelt, ja … adresāts vēl nav izmantojis tiesības, kuras šis administratīvais akts apstiprina vai piešķir.*

Dotajā gadījumā Lēmuma adresāts vēl nav izmantojis ar Lēmumu piešķirtās tiesības saņemt atļauju publiska pasākuma “Baltic Summer Radio Dance” festivāla rīkošanai Ogres estrādē nakts laikā - laika periodā no 2015. gada 13. jūnija plkst.15.00 līdz 2015. gada 14. jūnija plkst.5.00, jo:

Atļauja publiska pasākuma rīkošanai uz šo brīdi vēl nav izsniegta, jo, lai saņemtu atļauju publiska pasākuma rīkošanai, pasākuma organizatoram ir jāiesniedz pašvaldībā atbilstoši Likuma 6. panta pirmās daļas prasībām noformēts pieteikums, kuram jāpievieno šī panta otrajā daļā norādītie dokumenti, bet pasākuma organizators šīs prasības uz Lēmuma pieņemšanas brīdi pilnībā vēl nebija izpildījis (daļa Likumā norādīto dokumentu iesniegti pēc Lēmuma pieņemšanas) un pieteikums vēl nav izskatīts Likuma 7. panta otrajā *(Par iesnieguma izskatīšanas vietu un laiku pašvaldība paziņo pasākuma organizatoram. Uz iesnieguma izskatīšanu pašvaldība pieaicina policijas pārstāvjus, kā arī Valsts robežsardzes pārstāvjus, ja pasākums tiek rīkots pierobežas joslā. Uz iesnieguma izskatīšanu pašvaldība pēc sava ieskata var pieaicināt arī citu valsts vai pašvaldību institūciju pārstāvjus un citus speciālistus*) daļā paredzētajā kārtībā.

Pie šādiem apstākļiem Ogres novada dome ir tiesīga atcelt Lēmumu.

Likuma 7. panta ceturtā daļa nosaka, ka, *ja pašvaldība konstatē, ka plānotais pasākums nevar notikt iesniegumā norādītajā vietā vai laikā, tā var piedāvāt citu vietu vai laiku. Šādā gadījumā pašvaldība izsniedz atļauju attiecīgā pasākuma rīkošanai, ja pasākuma organizators piekrīt piedāvātajai pasākuma norises vietai un laikam*.

Uzaicināts uz domes sēdi, SIA “Rozblum Activity group” pārstāvis E.Lazdiņš paskaidroja pasākumu nav iespējams atcelt, pārceļot uz citu datumu, vai pārcelt pasākuma plānoto norises laiku. Pasākuma rīkošanai citā laikā nepiekrita.

Pamatojoties uz Likuma 4. panta pirmo daļu un , APL 86. panta otrās daļas 1. punktu un likuma “Par pašvaldībām” 21. panta pirmo daļu,

**balsojot: PAR –** 13 balsis (A.Mangulis, E.Helmanis, M.Siliņš, V.Gaile, S.Kirhnere, J.Laizāns, M.Legzdiņš, E.Dzelzītis, Dz.Mozule, I.Vecziediņa, L.Strelkova, D.Širovs, I.Tamane), **PRET** – nav, **ATTURAS** – nav,

Ogres novada pašvaldības dome **NOLEMJ:**

1. **Atcelt** Ogres novada domes 21.05.2015. lēmumu “Par atļauju rīkot publisku pasākumu Ogres estrādē 13.06.2015.” (protokols Nr.7; 54.§) kā prettiesisku.
2. **Piekrist** izsniegt atļauju publiska pasākuma “Baltic Summer Radio Dance” festivāla rīkošanai Ogres estrādē 2015. gada 13. jūnijā no plkst.15.00 līdz plkst.24.00.

**Kontroli** par lēmuma izpildi uzdot Ogres novada pašvaldības izpilddirektoram **Pēterim Dimantam**.